钦定古今图书集成/理学汇编/学行典/第188卷 > 王大临
## 钦定古今图书集成/理学汇编/学行典/第188卷 > 王大临

按《吉安府志》：“王大临，字舜辅，吉水人。生而磊落有大
志。建炎中，父避盗，为所掠。大临年十二三，号跌，从行
十数里，盗欲兵之，大临抱持父，号哭请代，群盗义而
免之。时州里新被兵，跬步夺攘，大临度单弱不能自
达，因说群盗，请护送还舍，谢万钱。盗许之。大临乃前
行，阴结里少年，严兵伏闾左。盗以其父至，诸少年噪”
而出，目盗欲缚之，大临曰：“吾父免矣，幸勿问。”杀一豕，
贳斗酒，饮而遣之，盗詟而去，不敢索一钱。年十六七，
始奋于学，日诵数千言，尤熟《左氏传》与三国七朝史，
口讲指画，若身履然。晚岁自放于酒，号醉轩处士。